title: Решение на Надзорния орган на ЕАСТ № 273/14/COL от 9 юли 2014 г. относно финансирането на Scandinavian Airlines чрез новия инструмент за револвиращ кредит (Норвегия) [2015/2023]

text:
               12.11.2015

               BG

               Официален вестник на Европейския съюз

               L 295/47

         РЕШЕНИЕ НА НАДЗОРНИЯ ОРГАН НА ЕАСТ
   № 273/14/COL
   от 9 юли 2014 г.
   относно финансирането на Scandinavian Airlines чрез новия инструмент за револвиращ кредит (Норвегия) [2015/2023]
   НАДЗОРНИЯТ ОРГАН НА ЕАСТ („Надзорният орган“),
   КАТО ВЗЕ ПРЕДВИД Споразумението за Европейското икономическо пространство („Споразумението за ЕИП“), и по-специално членове 61 и 109 и протоколи 26 и 27 към него,
   КАТО ВЗЕ ПРЕДВИД Споразумението между държавите от ЕАСТ за създаване на надзорен орган и съд („Споразумението за надзорен орган и съд“), и по-специално член 24 от него,
   КАТО ВЗЕ ПРЕДВИД Протокол 3 към Споразумението за надзорен орган и съд („Протокол 3“), и по-специално член 1, параграф 2 от част I и член 7, параграф 2 от част II,
   като има предвид, че:
   I.   ОБСТОЯТЕЛСТВА

   1.   ПРОЦЕДУРА

               (1)

               В края на октомври 2012 г. Норвегия, Дания и Швеция (наричани заедно „държавите“) осъществиха неофициални контакти с Надзорния орган и Европейската комисия („Комисията“) във връзка с намерението си да участват в новия инструмент за револвиращ кредит („нов ИРК“) в полза на Scandinavian Airlines („SAS“ или „SAS Group“, или „дружеството“). На 12 ноември 2012 г. държавите решиха да участват в новия ИРК без обаче да изпратят официално уведомление за мярката до Надзорния орган.

               (2)

               На 5 февруари 2013 г. Надзорният орган получи жалба от Европейската асоциация на нискобюджетните авиокомпании (ELFAA) срещу участието на държавите в ИРК. В писмо от 18 февруари 2013 г. Надзорният орган покани норвежките власти да представят своето мнение относно жалбата и твърденията за неправомерна държавна помощ.

               (3)

               Норвежките власти отговориха с писмо от 25 март 2013 г. Те предоставиха и допълнителна информация с писмо от 6 юни 2013 г.

               (4)

               С Решение № 259/13/COL от 19 юни 2013 г. Надзорният орган откри официална процедура по разследване за потенциално неправомерна помощ за SAS чрез новия ИРК („Решението за откриване на процедура“). Решението за откриване на процедура беше публикувано в Официален вестник на Европейския съюз и притурката за ЕИП към него (1). Норвежките власти, SAS Group и Foundation Asset Management Sweden AB (FAM) (2) представиха мнения по Решението за откриване на процедура. На 6 ноември 2013 г. Надзорният орган препрати получените забележки от SAS Group и FAM на норвежките власти, на които беше дадена възможност да дадат отговор. С писмо от 6 декември 2013 г. норвежките власти уведомиха, че няма да изразят мнение по забележките на SAS Group и FAM.

               (5)

               С писмо от 25 февруари 2014 г. Надзорният орган поиска допълнителна информация от норвежките власти. Тази информация беше изпратена с писмо от 27 март 2014 г.

               (6)

               С писмо от 6 март 2014 г. норвежките власти уведомиха Надзорния орган за решението на SAS да отмени новия ИРК и да проучва алтернативни възможности за засилване на собствения си капитал. Отмяната влезе в сила от 4 март 2014 г.

               (7)

               За тази процедура, съгласно член 109, параграф 1 от Споразумението за Европейското икономическо пространство („Споразумението за ЕИП“) във връзка с член 24 от Споразумението между държавите от ЕАСТ за създаване на надзорен орган и съд Надзорният орган е компетентен да прецени дали Норвегия е спазила разпоредбите на Споразумението за ЕИП. От друга страна, единствено Комисията е компетентна да прецени дали разпоредбите на Договора за функционирането на Европейския съюз (ДФЕС) са били спазени от Дания и Швеция. Освен това, на основание член 109, параграф 2 и Протокол № 27 към Споразумението за ЕИП Надзорният орган и Комисията си сътрудничат, обменят информация и се консултират по въпроси на политиката за надзора и по конкретни случаи.

               (8)

               Във връзка с гореизложеното и поради паралелната компетентност на двете институции в настоящия случай Надзорният орган е осъществил консултации и сътрудничество с Комисията преди да приеме настоящото решение.

         2.   СКАНДИНАВСКИЯТ ПАЗАР НА ВЪЗДУШЕН ТРАНСПОРТ

               (9)

               Според сведенията между 2001 и 2011 г. скандинавският пазар на въздушен транспорт (включващ Дания, Швеция, Финландия и Норвегия) е отбелязал растеж с 126 %, изразено в ASK (3). Почти целият растеж в скандинавския пазар на полети на къси разстояния е дошъл от нискобюджетни превозвачи, и по-специално Norwegian Air Shuttle и Ryanair. Според изчисленията нискобюджетните превозвачи са генерирали 90 % от растежа за този период (4).

               (10)

               Въпреки че нискобюджетните превозвачи са започнали да играят по-важна роля, най-големият участник на скандинавския пазар продължава да бъде SAS, чийто пазарен дял през 2011 г. се оценява на 35,6 % — далеч от върховите над 50 %, на които компанията се радва преди десетилетие. Пазарните дялове на Norwegian Air Shuttle и Ryanair достигат през тази година съответно 18.7 % и 6.8 %.

         3.   БЕНЕФИЦИЕРЪТ

               (11)

               SAS е главният превозвач на държавите, най-голямата скандинавска авиокомпания и осмата по значение авиокомпания в Европа. Освен това SAS е сред основателите на Star Alliance. Групата авиокомпании, която включва Scandinavian Airlines, Widerøe (5) и Blue1, е със седалище в Стокхолм, а главният ѝ европейски и междуконтитентален център е на летището в Копенхаген. През 2013 г. SAS е превозила около 28 милиона пътници, достигайки приходи от около 42 милиарда SEK.

               (12)

               Понастоящем 50 % от SAS се притежават от следните държави: 21,4 % от Швеция, 14,3 % от Дания и 14,3 % от Норвегия. Основният частен акционер е Knut and Alice Wallenberg Foundation (KAW) (7,6 %), докато дяловете на останалите акционери са 1,5 % или по-малко.

                  Таблица 1

                  Основни акционери в SAS AB към 31 март 2012 г.
                   (6)

                           Акционер

                           Общо (%)

                           Шведското правителство

                           21,4

                           Датското правителство

                           14,3

                           Норвежкото правителство

                           14,3

                           Knut and Alice Wallenberg Foundation

                           7,6

                           Försäkringsaktiebolaget, Avanza Pension

                           1,5

                           A.H Värdepapper AB

                           1,4

                           Unionen

                           1,4

                           Denmark's National Bank

                           1,4

                           Robur Försäkring

                           0,9

                           Ponderus Försäkring

                           0,8

                           Andra AP-fonden

                           0,5

                           Tredje AP-fonden

                           0,5

                           SSB+TC Ledning Omnibus FD No OM79

                           0,5

                           Nordnet Pensionsförsäkring AB

                           0,4

                           Swedbank Robur Sverigefond

                           0,4

                           Swedbank Robur Sverigefond Mega

                           0,3

                           JPM Chase NA

                           0,3

                           AMF Aktiefond Småbolag

                           0,3

                           JP Morgan Bank

                           0,3

                           KPA Pensionsförsäkring AB

                           0,2

                           Nomura International

                           0,2

               (13)

               От няколко години насам SAS се намира в неблагоприятно финансово положение, като загубите се появяват многократно между 2008 и 2013 г. През ноември 2012 г. Standard and Poor's (S&P) понижава кредитния рейтинг на компанията от B- на CCC+ (7). Тези трудности се засилват поради пазарната среда на високи цени на горивото и нестабилното търсене.

               (14)

               По-специално от годишните отчети на компанията става ясно, че между 2008 и 2012 г. SAS е претърпяла значителни загуби всяка година и е отчела значителни суми нетни задължения.

                  Таблица 2

                  Основни финансови данни за SAS за периода 2007 — 2012 г. (в милиони SEK)
                   (8)

                           2007 г.

                           2008 г.

                           2009 г.

                           2010 г.

                           2011 г.

                           2012 г.
                           (ян. — окт.)

                           Приходи

                           50 958

                           52 870

                           44 918

                           41 070

                           41 412

                           35 986

                           Нетни финансови задължения

                           1 231

                           8 912

                           6 504

                           2 862

                           7 017

                           6 549

                           Печалба преди облагане с данъци

                           1 044

                           – 969

                           – 3 423

                           – 3 069

                           – 1 629

                           – 1 245

                           Нетни приходи

                           636

                           – 6 360

                           – 2 947

                           – 2 218

                           – 1 687

                           – 985

                           Паричен поток за годината

                           – 1 839

                           – 3 084

                           – 1 741

                           868

                           – 1 243

                           – 1 018

                           Възвръщаемост на вложения капитал — %

                           6,7

                           – 19,6

                           – 11,7

                           – 7,6

                           – 2,2

                           – 8,1

                           Възръщаемост на собствения капитал по отчетна стойност след облагане с данъци — %

                           3,8

                           – 47,6

                           – 26,8

                           – 17,0

                           – 12,0

                           – 24,8

                           Съотношение за лихвено покритие — %

                           1,8

                           – 5,3

                           – 4,4

                           – 1,9

                           – 0,6

                           – 1,6

               (15)

               Поради влошаването на финансовото си положение SAS прилага през 2009—2010 г. програма за значително намаляване на разходите („Core SAS“). За да изпълни програмата, SAS е принудена да набере капитал от своите акционери чрез две емисии на права: i) 6 милиарда SEK през април 2009 г.; и ii) 5 милиарда SEK през май 2010 г. (9)

               (16)

               Финансовите затруднения на SAS достигат връхната си точка през 2012 г., когато компанията представя бизнес плана 4 Excellence Next Generation („планът 4XNG“), възприеман от ръководството на въздушния превозвач като „последното повикване“ за SAS (10). Освен това през ноември 2012 г. в печата се появяват съобщения за възможен фалит на SAS (11).

         4.   ОПИСАНИЕ НА МЯРКАТА: НОВИЯТ ИРК ПРЕЗ 2012 Г.

               (17)

               Подобно на другите въздушни превозвачи в световен план, SAS разчита на външни кредитни инструменти, за да поддържа минимално ниво на ликвидност. От 20 декември 2006 г. SAS се възползва от ИРК, чието действие изтича през юни 2013 г. („старият ИРК“). Старият ИРК възлиза на 366 милиона евро и се предоставя изключително от определен брой банки […]. Той включва и редица финансови споразумения или условия […].

               (18)

               През декември 2011 г. в резултат на влошаването на бизнес резултатите на компанията ръководството на SAS решава да усвои средствата по стария ИРК изцяло. След като пред януари 2012 г. дъщерно дружество на SAS (а именно Spanair) подава заявление за обявяване в несъстоятелност, SAS започва преговори с банките и на 15 март 2012 г. постига съгласие за предоговаряне на споразумението. Предоговарянето на споразумението увеличава разходите за усвояване на средства от стария ИРК, поставя по-строги условия за пълно усвояване и изисква от SAS незабавно да възстанови пълния размер на теглените суми. В допълнение SAS трябва да представи на заемодателите план за рекапитализация, който трябва да бъде одобрен от управителния съвет и основните акционери, т.е. държавите и KAW.

               (19)

               Планът за рекапитализация се основава на т.нар. „план 4XNG“, който се разработва още от началото на 2012 г. В плана 4XNG се разглеждат и опасения, изразени през май 2012 г. от […] във връзка със съществуващия бизнес план на SAS, наречен 4 Excellence („план 4X“). Според SAS бизнеспланът 4XNG трябва да създаде условия компанията да се позиционира като финансово самостоятелен въздушен превозвач. В плана се определят редица финансови цели, които SAS трябва да изпълни през финансовата 2014/2015 година. Сред тях са марж на печалбата преди лихви и данъци над 8 %, съотношение на финансова подготвеност над 20 % и коефициент на собствения капитал (собствен капитал/активи) над 35 %. Предполага се, че планът 4XNG ще позволи на SAS да подобри печалбата преди облагане с данъци с около 3 милиарда SEK годишно, докато за изпълнението му ще са нужни разходи за преструктуриране и еднократни разходи, които възлизат приблизително на 1,5 милиарда SEK.

               (20)

               Допълнителна цел на плана 4XNG е компанията да бъде подготвена за въвеждането на нови счетоводни правила за пенсиите от ноември 2013 г. нататък, за които се очаква да се отразят негативно върху капитала на SAS Group. Освен това планът включва ангажимент за приключване на продажба на активи и план за финансиране, които общо възлизат на около 3 милиарда SEK потенциални нетни парични постъпления. Продажбата на активи включва (12): i) продажбата на Widerøe, регионална дъщерна авиокомпания в Норвегия (13), ii) продажбата на инвестиции с миноритарно участие в […], iii) продажбата на лихви от летищно недвижимо имущество, iv) аутсорсинга на наземното обслужване (14), v) продажбата на самолетни двигатели (15), vi) продажбата или обратния лизинг или други финансови трансакции по отношение на […], vii) аутсорсинга на системите за управление и телефонните центрове (16) и viii) продажбата или гарантираното финансиране на три самолета Q400.

               (21)

               Норвегия настоява, че планът 4XNG е самофинансиращ се, т.е. че SAS ще генерира достатъчно парични постъпления от операциите и второстепенните продажби, за да финансира предварителните разходи по изпълнението на плана 4XNG. Същевременно SAS е обезпокоена за това как инвеститорите възприемат слабата ликвидна позиция, предизвикана от значителните предварителни разходи за изпълнението на плана 4XNG. Поради това SAS иска старият ИРК да бъде удължен и едновременно с това де се въведе новият ИРК, подкрепен от държавите и KAW. SAS обаче твърди, че няма да се теглят средства нито от стария (удължен) ИРК, нито от новия ИРК.

               (22)

               Обсъжданията по новия ИРК започват на 4 юни 2012 г. (17) Първоначално съгласно плана за рекапитализация (вж. точка 18 по-горе) банките заемодатели по стария ИРК изискват държавите да предоставят нов транш капитал, например емисия на права, след като не желаят да подкрепят самостоятелно новия ИРК. Държавите обаче отхвърлят тази идея.

               (23)

               След известни преговори банките се съгласяват с нов ИРК, който да бъде създаден съвместно с държавите и KAW и структуриран при строга равнопоставеност без подчиненост или непропорционални права на обезпечение. Трябва да се отбележи, че новият ИРК първоначално цели размер от [3—6] милиарда SEK, докато наличното обезпечение е само [1—4] милиарда SEK. В крайна сметка на 22 октомври 2012 г. размерът на новия ИРК се намалява на 3,5 милиарда SEK (около 400 милиона евро).

               (24)

               Новият ИРК се предоставя от същите банки, които предоставят и стария ИРК (с изключение на една) (18) заедно с държавите и KAW. В това отношение 50 % от новия ИРК се предоставя от държавите пропорционално на тяхното дялово участие в SAS, а останалите 50 % — от банките и KAW. Държавите и KAW участват в новия ИРК при същите условия (такси, лихвени проценти, споразумения) като банките.

               (25)

               Основните характеристики на новия ИРК са следните:

                           —

                           Разделен е на два подинструмента от съответно 2 милиарда SEK (инструмент А) и 1,5 милиарда SEK (инструмент Б), за които държавите участват с 50 % от стойността. Ценовите условия и за двата инструмента включват предварителна такса, такса за поемане на ангажимент, такса за използване, марж и такса изход.

                           —

                           SAS трябва да изпълни определени условия, за да може да използва ИРК, като тези условия са по-строги за инструмент Б отколкото за инструмент А (19).

                           —

                           Новият ИРК използва пакета за обезпечение на стария ИРК и в допълнение заемодателите получават обезпечение върху всички дялове във Widerøe и всички други свободни от тежести дълготрайни активи на SAS Group към декември 2012 г. Новият ИРК следователно има обезпечение от първи ред по редица активи на SAS, включително 100 % от дяловете на неговите дъщерни дружества Widerøe и SAS Spare Engine, 18 самолета и множество имоти. Тези обезпечения се се оценяват на счетоводна стойност от приблизително 2,7 милиарда SEK (т.е. около 75 % от новия ИРК) и се поделят pro rata между инструмент А и инструмент Б.

                           —

                           Инструмент Б може да се използва само след като средствата по инструмент А са били използвани изцяло. След 1 януари 2014 г. SAS ще може да усвоява средства от него само ако продажбата на активи или дялове на Widerøe е приключила.

                           —

                           Падежът на новия ИРК е 31 март 2015 г.

               (26)

               Условията на новия ИРК биват договорени на 25 октомври 2012 г. Инструментът обаче подлежи наред с другото на парламентарно одобрение от всяка от държавите и на подписване на профсъюзни споразумения с екипажа на пилотската кабина и кабинния екипаж.

               (27)

               Държавите подават доклад, подготвен от CITI, с дата 7 ноември 2012 г. („докладът CITI“), който се стреми да прецени дали частен инвеститор в ситуация, максимално близка на тази на държавите, може да се включи в новия ИРК при сходни условия. Като приема за базов вариант, че планът 4XNG ще бъде изпълнен успешно, докладът CITI стига до заключението, че участието на държавите в новия ИРК би създало вътрешна норма на възвръщаемост („IRR“) от [90—140 %], възвръщаемост на паричните средства от [4—9] пъти и увеличение на стойността на собствения капитал в размер на почти [700—1 200 %] (от ноември 2012 г. до март 2015 г.). Докладът CITI стига до извода, че изискваната от държавите възвръщаемост следователно ще бъде най-малкото равна на тази, която изискват частните инвеститори в сходна позиция. Докладът CITI обаче не прави оценка на вероятността SAS успешно да изпълни „базовия вариант“ на плана 4XNG, нито пък оценява въздействието на евентуални отклонения от „базовия вариант“, като например невъзможността за парично остойностяване на второстепенни активи.

               (28)

               На 19 декември 2012 г. SAS обявява, че всички необходими условия за влизането в сила на новия ИРК (вж. съображение 26 по-горе) са налице, включително парламентарното одобрение в държавите. Считано от тази дата до 3 март 2014 г. новият ИРК функционира, като замества стария ИРК (20).

               (29)

               В писмо от 6 юни 2013 г. Норвегия обяснява, че в резултат от продажбата на 80 % от дяловете на Widerøe (съображение 20 по-горе) държавите и банките заемодатели са договорили със SAS изменение на условията на новия ИРК, макар и споразумението за изменение още да не е официално подписано. В своето мнение, представено по време на официалното разследване, норвежките власти уведомяват Надзорния орган, че изменението на новия ИРК е било подписано от всички страни и ще влезе в сила след приключване на сделката за Widerøe, т.е. на 30 септември 2013 г. Тези изменения се състоят в следното:

                           —

                           Инструмент А ще бъде намален от 1,173 милиарда SEK на 0,8 милиарда SEK, а падежът му ще бъде удължен с пет месеца до 1 юни 2014 г.

                           —

                           SAS ще заложи [0,5—0,8] милиарда SEK в брой като обезпечение за инструмент А. Останалите [0,1—0,4] милиарда SEK ще бъдат обезпечени чрез ценни книжа, които вече са включени в споразумението за новия ИРК.

                           —

                           0,2 милиарда SEK от инструмент А ще бъдат анулирани след частичната продажба на секцията за наземно обслужване. Към момента на анулирането на новия ИРК на 4 март 2014 г. SAS е на етап писмо за намерения с потенциален купувач (21).

                           —

                           Инструмент Б ще бъде намален от 1,5 милиарда SEK на 1,2 милиарда SEK.

         5.   ОСНОВАНИЯ ЗА ЗАПОЧВАНЕ НА ОФИЦИАЛНО РАЗСЛЕДВАНЕ

               (30)

               В своето решение за откриване на процедура Надзорният орган изрази съмнения по повод участието при равни условия на държавите, KAW и банките в новия ИРК главно поради следните причини:

                           —

                           Предходната експозиция на банките към SAS чрез участието им в стария ИРК. В действителност банките са намалили приблизително наполовина участието си в новия ИРК и следователно са намалили цялостната си експозиция към SAS с около 50 % по отношение на ИРК, докато държавите — които нямат възвръщаемост за емисиите на права през 2009 и 2010 година поради постоянните негативни резултати на SAS — са увеличили експозицията си към SAS.

                           —

                           Фактът, че SAS е усвоил напълно стария ИРК през януари 2012 г., което е възможно да е повлияло на решението на банките заемодатели да участват в новия ИРК, за да предотвратят допълнително теглене и да гарантират, че тяхното участие в ИРК не е напълно загубено с оглед на трудностите на компанията. За надзорния орган не беше ясно дали решението на банките да участват в новия ИРК е повлияно от непрекъснатата финансова подкрепа на държавите за SAS в предходните години. Надзорният орган отбеляза още, че участието на държавите е било задължително условие, което частните оператори са поставили, за да участват в новия ИРК.

                           —

                           Надзорният орган си задава въпроса дали участието на KAW в новия ИРК би могло да се сравни с участието на частните инвеститори, имайки предвид експозицията на KAW към SAS, не само поради дяловото участие на KAW в SAS, но също и чрез банката SEB.

               (31)

               Освен това Надзорният орган си задава въпроса дали участието на държавите в новия ИРК би могло да се разглежда като рационално от гледна точка на акционерите и дали би издържало теста на инвеститора в условията на пазарна икономика, ако се разсъждава извън логиката на равните условия. В това отношение Надзорният орган направи оценка дали планът 4XNG се основава на достатъчно обосновани допускания, за да доведе до това частен инвеститор да участва в новия ИРК, както и дали анализите на чувствителността, извършени в плана, не са твърде оптимистични.

               (32)

               Надзорният орган посочи например, наред с другото, оптимистичните цифри в плана относно пазарния растеж, изразен в ASK и БВП, както и нулевият процент инфлация за периода 2015—2017 г. Надзорният орган също изрази съмнение дали успешното изпълнение на всички инициативи за икономии и продажба на активи би могло да се предрече към момента на подписването на новия ИРК.

               (33)

               По отношение на условията на новия ИРК и оценката на CITI на очакваната възвръщаемост от участието на държавите в новия ИРК Надзорният орган подчерта факта, че докладът CITI не оценява плана 4XNG, нито пък извършва анализ на чувствителността на финансовия модел, а основно се опира на информацията, която е била подадена. Надзорният орган също подчерта, че докладът CITI не оценява обезпечеността на новия ИРК от гледна точка на частния пазарен инвеститор и че не разглежда въздействието на възможни алтернативни сценарии с по-неблагоприятни допускания (включително неизпълнение на задълженията) относно анализа на възвръщаемостта. В това отношение Надзорният орган отбеляза, че докладът CITI отрежда нулева вероятност на възможността SAS да не изпълнява задълженията си в следващите три години, което изглежда подценяване на риска.

               (34)

               Предвид гореизложеното Надзорният орган не може да изключи, че участието на държавите в новия ИРК може да представлява предимство в полза на SAS по смисъла на член 61, параграф 1 от Споразумението за ЕИП.

               (35)

               Накрая, ако се окаже, че новият ИРК представлява държавна помощ по смисъла на Споразумението за ЕИП, Надзорният орган изрази съмнение дали новият ИРК може да се разглежда като съвместим със Споразумението за ЕИП. В това отношение Надзорният орган прецени дали би било приложимо някое от възможните основания за съвместимост, изброени в Споразумението за ЕИП. С оглед на естеството на мярката и трудностите на SAS Надзорният орган отбеляза, че единствените подходящи критерии са тези, засягащи помощта за оздравяване и преструктуриране на предприятия в затруднение в съответствие с член 61, параграф 3, буква в) от Споразумението за ЕИП въз основа на Насоките на Надзорния орган за държавните помощи за оздравяване и преструктуриране на предприятия в затруднение (22) („Насоки ОП“). Надзорният орган обаче стигна до предварителното заключение, че условията за помощ за оздравяване и преструктуриране на предприятия, зададени в Насоките ОП, изглежда не са изпълнени.

         6.   МНЕНИЯ ПО РЕШЕНИЕТО ЗА ОТКРИВАНЕ НА ПРОЦЕДУРА
   6.1.   Мнение на норвежките власти

               (36)

               Норвегия поддържа становището, че участието ѝ в новия ИРК е било при пазарни условия, тъй като е участвала при равни условия с банките и KAW, което изключва наличието на държавна помощ.

               (37)

               Норвегия изтъква, че SAS не е теглила от стария ИРК нито веднъж през периода, в който преговорите по новия ИРК са били в ход. Тя отбелязва измененията, направени към стария ИРК през март 2012 г., с които са въведени още по-строги условия за пълно усвояване, и застъпва тезата, че следователно от края на месец юни 2012 г. банките са били в състояние да отхвърлят всяко искане за пълно усвояване от страна на SAS. Сумата, изтеглена от ИРК, е била напълно изплатена от SAS през март 2012 г. и SAS не е теглила от стария ИРК след тази дата. В резултат на това тези банки биха могли обосновано да се разглеждат като „външни“ инвеститори, участващи в новия ИРК при равни условия с държавите (23), без да имат каквато и да е материална необезпечена експозиция към SAS (24).

               (38)

               Що се отнася до участието на KAW в новия ИРК заедно с банките, норвежките власти са на мнение, че икономическата експозиция на KAW към SEB е била ограничена и че не може това да е повлияло на решението на KAW да участва в новия ИРК.

               (39)

               Освен това Норвегия поддържа тезата, че планът 4XNG е бил реалистичен и е можело да бъде успешно изпълнен. Норвегия твърди, че всички аспекти и допускания, включително свързаните с прогнозите за приходите (RASK) (25), мерките за икономии на разходи и планираните продажби, са били внимателно разгледани, за да отговарят на финансовите цели в плана 4XNG за 2014—2015 г. Още нещо — планът 4XNG, заедно с всички допускания, на които почива, е бил внимателно проучен от външни финансови консултанти както на държавите (Goldman Sachs), така и на банките […], и е бил адаптиран с оглед на техните забележки и препоръки. Норвегия също изтъква, че очакванията за успешно изпълнение на плана към момента, когато взема решението да участва в новия ИРК, са били подкрепени от факта, че сключването на ново профсъюзно споразумение е било отлагателно условие за новия ИРК. Освен това според Норвегия събитията между декември 2012 г. и отмяната на новия ИРК на 4 март 2014 г. показват, че планът е бил на път да доведе до очакваните резултати (26).

               (40)

               Във връзка с условията на новия ИРК Норвегия твърди, че те са съответствали на нормалните пазарни условия, тъй като са били сходни с условията на подобни сделки, а освен това новият ИРК е имал по-високи предварителни такси и по-строги условия за пълно усвояване от повечето анализирани сделки. Що се отнася до пакета за обезпечение, Норвегия заявява, че действителните финансови рискове за банките заемодатели са били незначителни, тъй като обезпеченията са били на стойност, която се изчислява определено над размера на инструмент А. Следователно в случай на ликвидация всички искове на банките заемодатели биха били покрити от пакета за обезпечение или от други активи на SAS, които могат да се продадат, като […], дяловете на SAS в […] и т.н. В подкрепа на това говори и действителното анулиране на значителна част от задълженията по инструмент А през първото полугодие на 2013 г. Според Норвегия това доказва, че банките са действали, водени от търговски съображения и предпазливост, когато са вземали решение да участват заедно с държавите и KAW в новия ИРК.

               (41)

               Накрая Норвегия отбелязва, че участието в новия ИРК е генерирало значителна възвръщаемост за заемодателите по ИРК, без да е необходимо SAS да тегли от инструмента. Това би трябвало да подкрепи виждането, че участието на държавите в новия ИРК заедно с KAW и банките е било напълно съобразено с принципа на инвеститора в условията на пазарна икономика.

         6.2.   Мнение на SAS Group

               (42)

               SAS Group застъпва виждането, че държавите са участвали в новия ИРК в качеството си на акционери, а не като публични органи. От тази перспектива участието в подобен инструмент е било за предпочитане пред участие с капитал, като се има предвид значителното генериране на приходи за акционерите/заемодателите под формата на такси, както и очакваното бъдещо увеличение на стойността на акциите.

               (43)

               По отношение на теста за равни условия SAS Group заявява, че той е бил издържан, тъй като банките не са имали експозиция към SAS и следователно трябва да бъдат третирани като „външни“ инвеститори. В допълнение участието на държавите в новия ИРК не е повлияло поведението на банките, тъй като искането акционерите да се присъединят към новия ИРК е било отправено от SAS, а не от банките. Освен това SAS Group поддържа становището, че банките са решили да участват в новия ИРК при равни условия с държавите и KAW въз основа на силно положителните резултати от анализа на съотношението риск/приходи.

               (44)

               По-нататък SAS Group подкрепя тезата на Норвегия, че допусканията, върху които почива планът 4XNG, са имали стабилна основа от много реалистични прогнози по отношение на трите основни фактора, а именно пазарния растеж, изразен в ASK, растежа на БВП за 2015—2017 г. и предполагаемата инфлация от 0 %. Също и рисковете, свързани с изпълнението на плана, са били внимателно проучени от всички банки заемодатели, като специално внимание е било отделено на RASK като ключов показател за рентабилността на компанията.

               (45)

               Едновременно с това SAS Group твърди, че пакетът за обезпечение е бил оценен достатъчно подробно, а рискът SAS да не успее да се справи с изпълнението на плана 4XNG е бил умерен. В подкрепа на това говори фактът, че осъществяването на икономиите на разходи е било отлагателно условие за заемодателите да се включат в новия ИРК и че сключването на нови колективни споразумения през ноември 2012 г. е било решаващ фактор за успешното изпълнение на плана.

               (46)

               По-нататък SAS Group критикува Надзорния орган, че не е взел под внимание алтернативата за обявяване на несъстоятелност и факта, че държавите са щели да изгубят стойността на дяловете си, взети заедно, ако не е бил предоставен новият ИРК. В този контекст SAS Group подчертава, че държавите са участвали в новия ИРК в качеството си на основни акционери в SAS с цел да получат подходяща възвръщаемост на инвестициите си.

               (47)

               Накрая SAS Group отбелязва, че изпълнението на плана 4XNG е генерирало печалба преди облагане с данъци от 3 милиарда SEK, което е довело до положителен резултат за SAS за периода ноември 2012 — юли 2013 г.

         6.3.   Мнение на FAM

               (48)

               Според FAM — дружеството, което отговаря за управлението на активите на KAW, решението на KAW да участва в новия ИРК е било взето независимо от дяловото участие на фондацията в SEB и експозицията на SEB към SAS. FAM се аргументира, че KAW нито има мажоритарно участие в SEB, нито би могло да се каже, че контролира SEB.

               (49)

               FAM е разгледало плана 4XNG, свързаните с него финансови рискове и пакета за обезпечение и е преценило, че е в интерес на KAW да участва в новия ИРК. В това отношение дружеството е сравнило перспективата да се защити дългосрочната инвестиция на KAW в SAS и евентуалната бъдеща възвръщаемост по тази инвестиция, както и високите такси, които SAS ще плаща по новия ИРК, с прекратяването на дейност на SAS, за което е преценило, че не е икономически интересен вариант.

               (50)

               FAM също се присъединява към мнението на Норвегия и SAS Group че всички страни са участвали в новия ИРК при равни условия, без каквато и да е форма на подчиненост, несъразмерни права върху обезпеченията или други несиметрични условия. Решението за участие в новия ИРК се е основавало на задълбочен анализ на перспективите за рентабилност, свързани с една силна и конкурентоспособна SAS в бъдеще.

               (51)

               На последно място FAM споделя виждането на Норвегия, че решението на банките заемодатели да участват в новия ИРК се е основавало на търговски съображения, тъй като експозицията им към този момент по стария ИРК е била само теоретична. FAM твърди, че банките са имали още по-малък стимул да участват в новия ИРК от държавите и KAW, тъй като последните са можели да разчитат на увеличаване на цената на акциите. Поради това FAM поддържа становището, че условията на теста за равни условия трябва да се считат за изпълнени.

         II.   ОЦЕНКА

   1.   НАЛИЧИЕ НА ДЪРЖАВНА ПОМОЩ

               (52)

               Член 61, параграф 1 от Споразумението за ЕИП гласи следното:
               „Освен изключенията, предвидени в настоящото споразумение, за несъвместими с функционирането му се считат помощите, отпускани от държавите — членки на ЕО, от страните от ЕАСТ или отпускани чрез държавни ресурси, под каквато и да е форма, доколкото те засягат търговията между договарящите се страни, които нарушават или заплашват да нарушат конкуренцията, като подпомагат някои предприятия или производства.“

               (53)

               Следователно понятието държавна помощ се прилага за всяко предимство, предоставено пряко или косвено, което се финансира с държавни ресурси, от самата държава или чрез посредник, който действа по силата предоставени му правомощия.

               (54)

               За да представлява държавна помощ, дадена мярка трябва да се основава на държавни ресурси и да може да се припише на държавата. По принцип държавните ресурси са ресурси на държава членка и на нейните публични органи, както и ресурси на публични предприятия, върху които публичните органи могат, пряко или косвено, да упражняват контрол.

               (55)

               Безспорно разглежданата мярка използва държавни ресурси, тъй като се финансира от средства на държавните бюджети, и може да бъде приписана на държавата. В частност може да се отбележи, че парламентът на Норвегия е одобрил участието на правителството в новия инструмент за револвиращ кредит (ИРК) (съображение 28 по-горе).

               (56)

               Въпросната мярка несъмнено нарушава или заплашва да наруши конкуренцията и потенциално може да засегне търговията между договарящите се страни.

               (57)

               Съгласно установената съдебна практика, когато финансовата подкрепа, предоставена от държава членка, укрепва позицията на дадено предприятие спрямо други предприятия, които се конкурират във вътрешната за Съюза търговия, е налице най-малко потенциален ефект върху търговията между държави членки и върху конкуренцията (27). В това отношение Надзорният орган е на мнение, че всяко потенциално предимство, предоставено на SAS с държавни ресурси, отговаря на това условие. SAS се конкурира с останалите авиокомпании в Европейския съюз и ЕИП, особено след влизането в сила на 1 януари 1993 г. на третия етап от либерализацията на въздушния транспорт („третия пакет“) (28). Освен това за пътувания на сравнително кратки разстояния в рамките на ЕИП въздушният транспорт се конкурира с автомобилния и железопътния транспорт, поради което автомобилните и железопътните превозвачи същи биха могли да бъдат засегнати.

               (58)

               Следователно единственият критерий за наличие на държавна помощ, който е под въпрос, е дали мярката предоставя избирателно и неправомерно икономическо предимство на SAS.

               (59)

               Предвид отмяната на новия ИРК, считано от 4 март 2014 г., Надзорният орган направи оценка дали новият ИРК е предоставил избирателно и нrеправомерно икономическо предимство на SAS от момента на създаването му през 2012 г. до отмяната му през 2014 г.

         2.   ИКОНОМИЧЕСКО ПРЕДИМСТВО В ПОЛЗА НА SAS

               (60)

               С цел да определи дали на SAS е била предоставена държавна помощ по смисъла на член 61, параграф 1 от Споразумението за ЕИП, Надзорният орган ще направи оценка дали въздушният превозвач е получил икономическо предимство, което не би имал при нормални пазарни обстоятелства. При разглеждането на този въпрос Надзорният орган прилага теста MEI (инвеститор в условията на пазарна икономика), според който не е налице държавна помощ, когато при сходни обстоятелства частен инвеститор, сравним по мащаб със съответните органи на публичния сектор и функциониращ при нормални пазарни условия в пазарна икономика, би имал стимул да предостави въпросната мярка на бенефициента.

               (61)

               Следователно, според теста MEI Надзорният орган трябва да анализира дали частният инвеститор би встъпил в сделката след оценка при същите условия. Отношението на хипотетичния частен инвеститор е на разумен инвеститор, чиято цел да максимализира печалбите е съчетана с предпазливост по отношение на равнището на риска, приемливо за даден коефициент на възвръщаемост (29).

               (62)

               По принцип приносът на публични средства не представлява държавна помощ, ако се е осъществил в същия момент, в който значителен капиталов принос от частен инвеститор е бил направен при сходни обстоятелства и условия (pari passu) (30).

         2.1.   Участие при равни условия (pari passu) на държавите, KAW и банките в новия ИРК

               (63)

               Надзорният орган отбелязва, че отпусналите заема банки, участвали в новия ИРК, са взели участие и в предишния ИРК. В новия ИРК, обаче, държавите са увеличили експозицията си към SAS, докато банките са намалили приблизително наполовина своя принос (от 366 млн. евро на около 200 млн. евро) и следователно са ограничили цялостната си експозиция към SAS по линия на ИРК с приблизително 50 %. С оглед на горното в решението за откриване на процедура надзорният орган изрази съмнение, че критерият pari passu може да бъде изпълнен, тъй като позициите на държавите и банките не изглеждат сходни.

               (64)

               В хода на официалната процедура по разследване Норвегия и групата SAS защитаваха аргумента, че отпускащите заема банки не са имали експозиция по линия на стария ИРК, когато са договаряли участието си в новия ИРК. Поради това банките са били разглеждани като „външни“ инвеститори, които се намират в сходна позиция с държавите и KAW.

               (65)

               Надзорният орган отбелязва, че SAS е изтеглил изцяло предишния ИРК през януари 2012 г. (съображение 18 по-горе). Действително, измененията на предишния ИРК от март 2012 г. включват, наред с останалото, условие за пълно и незабавно възстановяване на изтеглената сума. Сумите са били изцяло погасени през март 2012 г., а влезлите същия месец в сила изменения на предишния ИРК са направили изключително трудно за SAS да тегли кредити по инструмента след този момент (31). Освен това от SAS беше поискано да представи до юни 2012 г. план за рекапитализация, който трябваше да бъде одобрен от управителния съвет, както и от държавите и KAW в качеството им на основни акционери. Първоначално планът беше отхвърлен от банките. Едва през ноември 2012 г. държавите, след внимателен анализ на плана 4XNG, взеха решение да участват в новия ИРК, като към тях впоследствие се присъединиха и банките.

               (66)

               В резултат на това, по време на официалното разследване норвежките власти и групата SAS отстояваха становището, че SAS е била възпрепятствана да поиска пълно усвояване на предишния ИРК. Бидейки наясно с ситуация, банките трябваше да решат дали да продължат участието си в предишния ИРК до изтичането му през юни 2013 г. или да участват в новия ИРК при равни условия с държавите и KAW, въпреки факта, че държавите и KAW, в качеството си на акционери, са имали по-големи стимули да участват с оглед на потенциалното постигане на по-висока стойност за техните дялове след изпълнението на плана 4XNG.

               (67)

               Макар Надзорният орган да счита, че банките, или най-малко тези от тях без други двустранни необезпечени експозиции към SAS, вероятно не са имали съществена експозиция към предишния ИРК към момента на вземане на решението да участват в новия ИРК, той също така счита, че все още е бил налице риск SAS да изпълни условията за пълно усвояване преди въвеждането на новия ИРК. В това отношение фактът, че това не се е случило и че предишният ИРК не е бил използван след пълното погасяване на сумите през март 2012 г., е без значение. Въз основа на това би могло да се счита, че банките са имали известна степен на експозиция към SAS по линия на предишния ИРК, която държавите (и KAW) не са имали. Поради това Надзорният орган не може да приеме аргумента на норвежките власти, че банките са участвали в новия ИРК като „външни“ инвеститори, независимо от експозицията си по линия на предишния ИРК.

               (68)

               Нещо повече, Надзорният орган не споделя становището на Норвегия, че експозицията на някои банки под формата двустранни кредитни инструменти, свързани с предишния ИРК (32), не е представлявала финансов риск за банките по време на договарянето на новия ИРК, тъй като тези кредитни инструменти не е могло да бъдат изтеглени преди пълното усвояване на предишния ИРК. Както посочихме по-горе, съществувал е риск, макар и малък, условията за пълно усвояване да са били изпълнени въпреки факта, че след измененията от март 2012 г. и въведените строги условия, вероятността SAS да тегли от стария ИРК е била много малка.

               (69)

               Нещо повече, по всяка вероятност няколко банки са имали и други експозиции към SAS. Така например, освен участието си в предишния ИРК […] е имала (към 30 септември 2012 г.) необезпечена (и неизтеглена) двустранна експозиция към SAS в размер на [200—600] млн. шведски крони, както и необезпечена експозиция по кредитни карти в размер на [500—900] млн. шведски крони. Поради това тя е можело да бъде отговорна за покриването на всякакви разходи по изплащането на компенсации на клиенти, ако SAS беше отменила съответните полети. Макар и тази необезпечена експозиция по кредитни карти да представлява [0—2 %] от общия кредитен портфейл на […] в размер на около [1 000—3 000] млрд. шведски крони, тя все пак съставлява финансов риск и поради това не може да се приеме, че […] е била в сходна позиция спрямо държавите, когато е решила да участва в новия ИРК.

               (70)

               Наред с това, три други банки са имали експозиции по отношение на непогасени инструменти за финансиране на въздухоплавателни средства (напр. […]). Макар държавите да застъпват становището, че това финансиране е било обезпечено с въздухоплавателните средства и не е представлявало финансов риск за банките, тъй като въздухоплавателните средства е можело лесно да бъдат продадени, това не е било доказано в действителност. Остава неясно дали при продажба на въздухоплавателно средство с цел погасяване на дълга е щял наистина да бъде възстановен пълният размер на сумата.

               (71)

               Освен това, в решението за откриване на процедура Надзорният орган постави въпроса дали поведението на банките е могло да се повлияе от поведението на държавите, като се има предвид непрекъснатата финансова подкрепа от държавите за въздушния превозвач през предходни години (напр. емисиите на права от 2009 г. и 2010 г.). Нещо повече, банките са изявили желание да участват в новия ИРК само при условие че държавите участват в него, както се посочва в съображения 21 и 22 по-горе.

               (72)

               Като принципно положение Надзорният орган счита, че критерият „равни условия“ (pari passu) не може да се прилага в случаи, когато участието на държавите представлява строго изискване за частните оператори, за да участват в сделката.

               (73)

               В хода на официалното разследване Норвегия и групата SAS приведоха аргумента, че в нито един момент от преговорите по новия ИРК банките не са се чувствали повлияни от поведението на държавите в миналото и продължаващото им желание да подкрепят SAS, независимо от факта,че прогнозите за приходите на държавите от емисиите на права за 2009 и 2010 г. не бяха изцяло реализирани.

               (74)

               Надзорният орган не може да изключи, че е възможно частните оператори да не биха искали да инвестират в бизнес с подобни предишни резултати и непредсказуемо бъдеще, ако не беше участието на държавите. Същевременно, Надзорният орган не може да изключи, че държавите, които преди това са отказали да предоставят нов капитал и да влязат в подчинен ИРК, вече не са имали желание да влагат допълнителни средства в SAS. Въпреки тези аргументи, Надзорният орган продължава да не бъде убеден, че участието на държавите в новия ИРК е направено при равни условия (pari passu) с отпусналите заемите банки, имайки предвид, че в резултат от участието на държавите банките са намалили цялостната си експозиция към SAS в рамките на ИРК с приблизително 50 %, докато в същия момент държавите са увеличили своята експозиция към SAS.

               (75)

               Що се отнася до въпроса дали поведението на KAW би могло да се използва като пример за установяване на поведението на частен инвеститор, официалното разследване показа, че експозицията на KAW към SAS чрез дяловото участие в SEB е по-малка от посочената в решението за откриване на процедура. Като се има предвид, че KAW е само миноритарен акционер в SEB, а експозицията на SEB към SAS е била ограничена, би могло да се твърди, че участието на KAW в новия ИРК е било мотивирано от перспективата за доходност на инвестицията.

               (76)

               Предвид горепосоченото официалното разследване не позволи на Надзорния орган да заключи със сигурност, че сделката се е осъществила при равни условия.

               (77)

               Независимо от оценката при равни условия (pari passu), Надзорният орган разгледа също дали участието на държавите в новия ИРК би могло да се счита за разумно от гледна точка на акционер и дали би издържало на теста MEI, ако се излезе от разсъжденията през призмата „равни условия“.

         2.2.   Оценка на участието на държавите в новия ИРК съобразно теста MEI

               (78)

               Въпросът, който следва да бъде разгледан, е дали частен инвеститор, който е в същата позиция като държавите, т.е. като съществуващите акционери на SAS, и е изправен пред подобни обстоятелства като държавите през 2012 г., би влязъл в новия ИРК при сходен ред и условия (33).

               (79)

               Независимите анализи, проведени от външни финансови консултанти (а именно Goldman Sachs International и CITI като консултанти на държавите и […] като консултант на заемодателите), са от полза в това отношение. Норвегия, в отговора си на решението за откриване на процедура, посочва, че държавите са решили да участват в новия ИРК едва след като планът 4XNG е бил внимателно проучен от външните консултанти и след като са били направени корекции в реда и условията на новия ИРК.

               (80)

               Макар Надзорният орган да е изразил някои съмнения в решението си за откриване на процедура относно обхвата на изготвения от CITI доклад, Норвегия поясни, че в решението си да участва в новия ИРК се е ръководила от всички анализи на своите финансови консултанти и поради това докладът на CITI не следва да се разглежда изолирано.

               (81)

               Наред с останалото финансовите консултанти трябваше да предоставят критичен анализ на плана 4XNG и на новия ИРК, както и на всички чувствителни въпроси и уязвими елементи, които са от значение в този смисъл. Настоящият анализ беше изготвен въз основа на няколко последователни доклада по отношение на резултатите от работата на SAS във времето и на други стандарти в отрасъла. Консултантите направиха редица препоръки относно стратегиите за смекчаване на риска, както за плана 4XNG, така и за новия ИРК. Във връзка с тези консултации държавите поискаха да бъдат направени редица корекции в плана 4XNG (за ускоряване на мерките за икономии на разходи и включване на допълнителни инициативи), както и корекции във връзка с новия ИРК, за да се намали вероятността от пълното му усвояване.

               (82)

               При анализирането на плана 4XNG, външните консултанти откроиха и обърнаха специално внимание на ключови области с потенциален риск, в т.ч. на целите за икономии на разходите, намаленията на активите и натиска, свързан с приходите от предлагани свободни места на километър (ПСМК). В резултат от оценката на риска, наред с другото, се откроиха следните аргументи:

                           —

                              Цели за икономии на разходите

                           Във връзка с предоставената външна консултация планът 4XNG беше изменен и укрепен, така че да включва инициативи, насочени към икономии на разходите в размер приблизително на [1-4] милиарда SEK годишно (което представлява увеличение спрямо първоначалната цел от [1-4] милиарда SEK годишно). Макар неизпълнението на целите за икономии на разходите да беше определено като тревожно, ключово действие по намаляването на риска, свързан с плана 4XNG, преди финализирането на новия ИРК, беше сключването на нови споразумения със Съюза, предвиждащи намаляване на обезщетенията на служителите и на надбавките, както и изменение на плана за пенсиониране през ноември 2012 г. Това доведе до преки икономии на разходите в размер на малко под […] SEK, което по искане на държавите трябваше да бъде успешно изпълнено преди влизането в сила на новия ИРК.

                           —

                              Намаления на активите

                           Във връзка с оспорваните от външния финансов съветник първоначални твърдения относно намаленията на активите, както и поради появилата се в хода на процеса нова информация, окончателният списък на планираните намаления на активите по плана 4XNG се различаваше от първоначално предложения от SAS списък (34). В крайна сметка заключението на финансовия съветник на държавите беше, че намаленията на активите (при направена оценка на намаленията на активите в размер приблизително на 3.0 милиарда SEK), включени в окончателния план 4XNG, са осъществими в рамките на определения срок. Допълнително, новият ИРК съдържаше разпоредби за графика на продажбата на Widerøe, както и за стриктното прилагане на постъпленията от намаленията на активи към възстановяването на суми по новия ИРК.

                           —

                              Натиск, свързан с ПСМК

                           Основните твърдения, свързани с доходността и с натиска по ПСМК, бяха оценени и счетени за основателни, като се имат предвид съответните данни за минали тенденции, прогнозите на трети страни и известните промени в конкурентната среда по това време. Ето защо беше сметнато, че тези твърдения не представляват съществен низходящ риск за изпълнението на плана 4XNG.

               (83)

               По отношение на съмнението на Надзорния орган в решението за откриване на процедура, отнасящо се до оптимистичния характер на конкретни елементи от плана 4XNG (напр. пазарния растеж, изразен в ASK, прогнози за БВП и 0 % инфлация за периода 2015—2017 г.), подадената от Норвегия и от групата SAS информация в хода на официалното разследване сочи, че тези разчети са взели по-специално предвид основните пазари, на които SAS извършва дейност. Това включва по-изразеното присъствие на компанията в Северна, отколкото в Южна Европа, както и на пазарите в САЩ и Азия. Подадените данни допълнително сочат, че прогнозираната инфлация на разходите от 0 % годишно за периода 2015—2017 г. е нетното отражение на основния инфлационен темп от 2 % годишно (съобразно прогнозното ниво на инфлация в ЕС) и на презумпцията, че това следва да бъде неутрализирано чрез нови мерки за икономии на разходите.

               (84)

               По отношение на липсата на тестове за чувствителността при анализа на вътрешната норма на възвръщаемост („IRR“), представен в доклада CITI (вж. параграф (33) по-горе), както и първоначалните опасения на Надзорния орган относно потенциалните последици от не толкова оптимистични сценарии, Надзорният орган получи допълнителна информация от Норвегия, която подаде данни относно решението за започване на процедурата по предприетия анализ на степента на чувствителност. Във връзка с това Goldman Sachs представи набор от тестове за чувствителността в хода на разработването на плана 4XNG за периода юни—септември 2012 г. Преразгледаният анализ през септември 2012 г. показа, че SAS не биха изчерпали паричните си наличности дори и при представените негативни сценарии, т.е. във всички разгледани случаи кешовите позиции на SAS ще останат над долната граница на коридора по ИРК. Въпреки това, с цел запазване на доверието в пазара, беше сметнато, че е необходим предпазен механизъм по отношение на ликвидността и че ИРК остава най-реалистичният вариант за подобна резервна ликвидност.

               (85)

               По този начин Надзорният орган отбелязва последователните финансови прегледи, извършени по плана 4XNG (включително обширния анализ и тестването на различни варианти на плана). Надзорният орган отбелязва също последващите искания на държавите да се намалят рисковете по изпълнението и да се осъществи консолидиран план за преструктуриране преди влизането в сила на новия ИРК. Такива действия може би ще съответстват на поведението на един благоразумен инвеститор на частния пазар. Въпреки това все още има нужда да се помисли дали общите условия на новия ИРК съответстват на това, което един инвеститор на частния пазар, намиращ се в същата позиция като държавите, т.е. като действащи акционери в дружеството, би приел.

               (86)

               Норвегия и Групата SAS поясниха, че за въздушния сектор е характерна необходимостта да се поддържа високо равнище на финансова готовност, за да се запази доверието на потребителите и на заинтересованите лица в способността на предприятието да продължи да извършва дейност. Предвид финансовите затруднения пред SAS през 2012 г. и преобладаващото състояние по отношение на ликвидността по това време, възможна мотивация за участието на държавите в новия ИРК, в качеството им на акционери в SAS, е избягването на по-високи загуби или фалит в случай на ликвидна криза на дружеството.

               (87)

               В това отношение изглежда държавите са следвали препоръките на независимите финансови съветници при изготвянето на реда и условията на новия ИРК. И действително, изглежда, че съвкупната цел на общите условия на новия ИРК е била смекчаване на откроените основни търговски рискове. Така например, както е отбелязано в параграф (82) по-горе, ключово условие, предхождащо изпълнението на новия ИРК, беше успешното изпълнение на нови колективни споразумения с полетните екипажи. Освен това условията за усвояване, приложими към Инструмент Б, изглежда свеждат до минимум вероятността той да се изчерпа преди март 2015 г (35). Финансовите задължения, свързани с новия ИРК, също бяха структурирани по такъв начин, че — освен ако Групата SAS е успяла да изпълни основните финансови прогнози, съдържащи се в плана 4XNG — тя не би имала достъп до ИРК или би трябвало да изплаща всяка една сума, теглена по ИРК по това време (36).

               (88)

               В допълнение към горните констатации, Надзорният орган получи допълнителна информация, отнасяща се до адекватността на базисното обезпечение за новия ИРК. В доклад от май 2012 г. […] предостави независима оценка на Widerøe и на определени материални активи (вкл. резервни двигатели, съответни въздухоплавателни средства, редица по-малки имоти и оборудване), които впоследствие бяха използвани като обезпечение за новия ИРК. Въпреки че акцентът беше поставен върху Widerøe като най-важният актив в пакета за обезпечение, и оценката на другите активи се основаваше на по-ограничена информация, цялостната оценка сочеше обща стойност на активите в размер приблизително на [1—4]—[3—6] милиарда SEK. Направената обща оценка на активите, подлежащи на обезпечение, превиши по този начин размера на Инструмент А. Норвегия смята, че това положение се възприема като достатъчно комфортно за новите заемодатели по ИРК, тъй като, както се отбелязва по-горе, вероятността SAS някога да прибегне до Инструмент Б се счита за пренебрежимо малка.

               (89)

               Действителните финансови рискове, свързани с новия ИРК, бяха допълнително смекчени с разпоредби относно задължително предплащане и/или отмяна на задължения по новия ИРК, в случай че SAS разполага с определени активи или участва в други варианти за финансиране. Подобни разпоредби за предплащане и отмяна доведоха до намаляване на потенциалните загуби във времето. Действително, в резултат на продажбата на Widerøe и съгласно споразумение, което влезе в сила с тази продажба през септември 2013 г. (вж. съображение 29 по-горе), цялостният размер на новия ИРК беше намален от 3,5 милиарда SEK на 2 милиарда SEK.

               (90)

               Във връзка с това изглежда, че е бил предприет всеобхватен и съгласуван набор от мерки, насочени по-конкретно към гарантиране на продължаващата жизнеспособност на SAS през периода 2012—2015 г. и към ограничаване на основните финансови рискове, свързани с новия ИРК.

               (91)

               Освен това Надзорният орган отчита необходимостта да се обмисли въпросът дали един съпоставим частен инвеститор, изправен пред пазарни условия, сходни на тези на държавите (т.е. като действащи акционери в SAS), би могъл да бъде подтикнат да предостави въпросната мярка на бенефициера. За тази цел е също така полезно да се помисли за евентуални съпоставителни сценарии, които могат да възникнат при липсата на тази мярка.

               (92)

               Във връзка с това Норвегия и Групата SAS твърдят, при подаването на своята информация относно решението за започване на процедурата, че вероятно е щяло да се стигне до фалит, ако новият ИРК не е бил наличен през 2012 г. Норвегия смята, че това е щяло да съответства на комбинирана загуба от 1 044,6 SEK за държавите, т.е. стойността на тяхното съвкупно дялово участие. Допълнителното разглеждане на въпроса е свързано и с перспективата за отказ от евентуални бъдещи капиталови печалби в случай на успешно изпълнение на плана 4XNG. За сравнение, при подаването на своята информация Норвегия отчита, че в случай на неизпълнение на задълженията на SAS по новия ИРК, евентуалната комбинирана загуба, произтичаща от колективното дялово участие на държавите и техните вноски в ИРК, в най-лошия случай би била в порядъка на [1 000-3 000] милиона SEK (37).

               (93)

               Следователно, в случай на фалит на SAS, евентуалните допълнителни загуби, свързани с участието на държавите в новия ИРК (т.е. приблизително 447,5 милиона SEK, въз основа на нагледния пример на Норвегия), изглеждат относително ограничени в сравнение със загубите, които така или иначе щяха да бъдат натрупани по отношение на дяловото участие на държавите. Съпоставянето на тази сравнително ограничена постепенна промяна в песимистичния (свързан с фалит) сценарий на държавите с потенциалната печалба за държавите от успешното изпълнение на плана 4XNG, изглежда дава допълнително основание за решението на държавите да участват в новия ИРК. При най-оптимистичния „базов“ сценарий, докладът CITI прогнозира потенциални капиталови печалби за държавите в размер на общо [7 000—12 000] милиона SEK. Макар че Надзорният орган изрази известни резерви в своето решение за започване на процедурата по отношение на оптимистичния характер на подобни прогнози за растеж, той отчита възможността, дори при по-консервативни сценарии, потенциалните капиталови печалби при благоприятен сценарий да превишат значително потенциалните загуби при песимистичен сценарий.

               (94)

               По този начин Надзорният орган отчита посочената по-горе оценка на риска и възвръщаемостта, както и обширния преглед и изпитването на плана 4XNG, осигурените допълнителни проверки по базисното обезпечение (38), разпоредбите за предплащане и отмяна, които доведоха до намаляване на потенциалните загуби във времето (39), и различните други мерки за смекчаване на риска, включени в условията на новия ИРК (40). Като се има предвид посоченото по-горе, решението на държавите да участват в новия ИРК би съответствало на действията на частен оператор, чиято цел е връщане към нормални пазарни условия, предвид специфичното положение на компанията в този момент.

               (95)

               Предвид горното, Надзорният орган стига до извода, че държавите, в позицията си на действащи акционери в SAS, са се ръководили от разумни и реалистични перспективи за рентабилност, когато са взели решение за участие в новия ИРК, наред с KAW и с банките заемодатели през периода декември 2012 г. — март 2014 г. Това участие не е създало никакво предимство за SAS по смисъла на член 61, параграф 1 от Споразумението за ЕИП.

         3.   ЗАКЛЮЧЕНИЕ ОТНОСНО НАЛИЧИЕТО НА ДЪРЖАВНА ПОМОЩ

               (96)

               Предвид гореизложеното Надзорният орган заключава, че участието на Норвегия в новия ИРК не представлява държавна помощ по смисъла на член 61, параграф 1 от Споразумението за ЕИП.

         ПРИЕ НАСТОЯЩОТО РЕШЕНИЕ:
   Член 1
   Финансирането на SAS чрез новия инструмент за револвиращ кредит, който Норвегия въведе през декември 2012 г., не представлява държавна помощ съгласно член 61, параграф 1 от Споразумението за ЕИП.
   Член 2
   Адресат на настоящото решение е Кралство Норвегия.
   Член 3
   Единствено текстът на английски език на настоящото решение е автентичен.

      Съставено в Брюксел на 9 юли 2014 година.

            За Надзорния орган на ЕАСТ

         Oda Helen SLETNES

            Председател

         Helga JÓNSDÓTTIR

            Член на колегията

      (1)  ОВ C 290, 5.10.2013 г., стр. 9 (поправка).

      (2)  FAM е дружеството, което отговаря за управлението на активите на Knut and Alice Wallenberg Foundation.

      (3)  Available Seat Kilometer (ASK) (предлагани свободни места на километър) е мярка за измерване на капацитета за превоз на пътници на полетите на дадена авиокомпания. Изчислява се, като броят на наличните места се умножи по броя на прелетените километри.

      (4)  Източник: http://www.airlineleader.com/regional-focus/nordic-region-heats-up-as-all-major-players-overhaul-their-strategies.

      (5)  Вж. бележка под линия 11 и точка 29 по-долу относно продажбата на 80 % от дяловете на Widerøe.

      (6)  Източник: http://www.sasgroup.net/SASGroup/default.asp.

      (7)  Последното развитие около кредитния рейтинг, определян от S&P за SAS, е засегнато в бележка под линия 24 по-долу.

      (8)  Източник: годишни доклади на SAS за периода 2008—2012 г., достъпни на: http://www.sasgroup.net/SASGroup/default.asp.

      (9)  Емисиите на права през 2009 и 2010 г. са обект на Решението на Комисията по дело SA. 29785 (достъпно на http://ec.europa.eu/competition/state_aid/cases/249053/249053_1461974_61_2.pdf), в което Комисията стига до заключението, че те не включват държавна помощ.

      (10)  Вж. в този смисъл изказването на главния изпълнителен директор на SAS, цитирано от Ройтерс на 12.11.2012 г.: „Това наистина е нашето „последно повикване“, ако в бъдеще трябва да продължи да съществува SAS“, заяви главният изпълнителен директор […] след като обяви нов спасителен план за авиокомпанията, […] която от 2007 г. насам за нито една година не е излизала на печалба“, достъпно на http://www.reuters.com/article/2012/11/12/uk-sas-idUSLNE8AB01O20121112. Вж. и статията, озаглавена SAS tops European airline critical list („SAS начело на списъка на европейски авиокомпании в критично положение“) във Financial Times от 13.11.2012 г., достъпна на http://www.ft.com/intl/cms/s/0/fa1cbd88-2d87-11e2-9988-00144feabdc0.html#axzz2TSY5JHUh.

      (11)  Вж. например Ройтерс от 18.11.2012 г. (http://www.reuters.com/article/2012/11/19/sas-idUSL5E8MI6IY20121119) и Financial Times от 19.11.2012 г. (http://www.ft.com/intl/cms/s/0/43e37eba-322f-11e2-b891-00144feabdc0.html#axzz2TSY5JHUh).

      (12)  По информация на норвежките власти продажбата на […] е извадена от окончателния списък на планирани продажби поради високата степен на несигурност за графика на извършването ѝ и генерирането на приходи.

      (13)  На 20 май 2013 г. SAS докладва, че е подписала споразумение за продажба на 80 % от дяловете си във Widerøe на група инвеститори. SAS ще задържи 20-процентен дял от Widerøe, но ще разполага с възможността да прехвърли напълно собствеността през 2016 г. Вж. http://mb.cision.com/Main/290/9410155/119539.pdf.

      (14)  SAS продава 10 % дяловете в своята компания за наземно обслужване на Swissport. Придобиването влиза в сила от 1 ноември 2013 г. Понастоящем преговорите са замразени докато Swissport приключи придобиването и интегрирането на Servisair.

      (15)  Това е изпълнено с ефект върху ликвидността от около 1,7 милиарда SEK.

      (16)  Тези мерки са до голяма степен изпълнени и ще доведат до икономии в размер на около 1 милиард SEK.

      (17)  […].

      (18)  […] — един от заемодателите по стария ИРК, заявява, че не е подготвен да участва в новия ИРК. В резултат на това […] и […] увеличават пропорционално участието си в новия ИРК.

      (19)  Вж. бележка под линия 33 по-долу.

      (20)  Вж. http://www.reuters.com/finance/stocks/SAS.ST/key-developments/article/2662973.

      (21)  На 31 октомври 2013 г. задължението по инструмент А се намалява от 0,8 милиарда SEK на 0,6 милиарда SEK вследствие на това, че SAS продава финансово участие в SAS Ground Handling на Swissport.

      (22)  ОВ L 97, 15.4.2005 г., стр. 41 и Притурка за ЕИП № 18, 14.4.2005 г., стp. 1.

      (23)  Алтернативата би била просто да се изчака действието на стария ИРК да изтече на 20 юни 2013 г., като същевременно се прекрати използването през този период докато SAS не може да изпълни условията за пълно усвояване.

      (24)  Норвежките власти предоставиха информация за някои други видове експозиции на банките към SAS под формата на двустранни кредитни инструменти, различни споразумения за хеджиране, кредитни карти, инструменти за финансиране на самолети, овърдрафт и сделки с недвижима собственост. Норвежките власти поддържат становището, че — евентуално с изключение на […] експозицията, свързана с плащанията с кредитна карта — банките нямат каквато и да е материална необезпечена експозиция към SAS. Посочените различни форми на експозиция са или с ограничен размер, или обезпечени и следователно се оказват без значение за решението на банките да участват в новия ИРК.

      (25)  Revenue per Available Seat Kilometre (RASK) (приходи от предлагани свободни места на километър) е широкоразпространена мярка за приходите на авиокомпаниите.

      (26)  Норвегия и SAS също подчертават в това отношение, че на 5 август 2013 г. S&P са променили кредитния рейтинг, който дават на SAS, от CCC+ на B- със стабилни прогнози.

      (27)  Вж. Дело 730/79 Philip Morris Holland BV срещу Комисия [1980 г.] EC- 2671, точка 11; Дело T-288/97 Regione Friuli Venezia Giulia срещу Комисия [2001 г.] ECR 2001 II-1169, точка 41; и Дело C-280/00 Altmark Trans GmbH and Regierungspräsidium Magdeburg срещу Nahverkehrsgesellschaft Altmark GmbH (Altmark) [2003 г.] ECR I-7747, точка 75.

      (28)  „Третият пакет“ включва следните законодателни мерки: i) Регламент (ЕИО) № 2407/92 на Съвета от 23 юли 1992 г. относно лицензирането на въздушни превозвачи (ОВ L 240, 24.8.1992 г., стр. 1); ii) Регламент (ЕИО) № 2408/92 на Съвета от 23 юли 1992 г. относно достъпа на въздушни превозвачи на Общността до вътрешните въздушни трасета на Общността (ОВ L 240, 24.8.1992 г., стр. 8); и iii) Регламент (ЕИО) № 2409/92 на Съвета от 23 юли 1992 г. за цените и ставките на въздухоплавателните услуги (ОВ L 240, 24.8.1992 г., стр. 15). Тези регламенти бяха част от Споразумението за ЕИП до момента на отмяната им с Регламент (ЕО) № 1008/2008 на Европейския парламент и на Съвета от 24 септември 2008 г. относно общите правила за извършване на въздухоплавателни услуги в Общността (преработен), който стана част от приложение ХIII към Споразумението за ЕИП.

      (29)  Съединени дела T-228/99 и T-233/99 Westdeutsche Landesbank Girozentrale и Land Nordrhein-Westfalen срещу Комисия [2003 г.] ECR-II435, точка 255.

      (30)  Дело T-296/97 Alitalia [2000 г.] ECR II-3871, точка 81.

      (31)  […].

      (32)  Освен към предишния ИРК, към 30 септември 2012 г. три банки са имали експозиции под формата на двустранни кредитни инструменти, свързани с предишния ИРК, които не е могло да бъдат теглени, освен ако предишният ИРК не е бил изцяло усвоен. Сумите на отделните двустранни кредитни инструменти са [400—800] млн. евро за […], [200—400] млн. евро за […] и [400—800] млн. евро за […].

      (33)  Дело C-305/89 Италия срещу Комисията [1991 г.] ECR I-1603, точка 20.

      (34)  Така например […] беше премахнат от окончателния списък на планираните намаления на активите […].

      (35)  Например едно от условията за усвояване по Инструмент Б беше SAS да има оперативна печалба (EBITDAR) в размер най-малко на [5-9] милиарда SEK за 12 последователни месеца. Тъй като това надхвърли прогнозирания за всяка година EBITDAR за периода 2012—2015 г., беше счетено за малко вероятно SAS да бъде в състояние да използва Инструмент Б във времевата рамка на новия ИРК.

      (36)  Финансовите задължения, свързани с […]. Последните две финансови задължения бяха коригирани на тримесечна основа по финансовия модел, лежащ в основата на плана 4XNG, което означава, че от SAS се изисква да изпълни своите собствени финансови цели.

      (37)  С цел онагледяване Норвегия изчислява комбинираната загуба на държавите по новия ИРК, приемайки, че е налице пълно усвояване на Инструмент А (от който [700-1 200] милиона SEK са покрити от държавите) и още, че обезпечението покрива едва 50 % от задължението по Инструмент А и че държавите вече са получили първата вноска от таксата ангажимент. Това би означавало прогнозна загуба от [400-800] милиона SEK по новия ИРК, заедно с прогнозна загуба по комбинираното дялово участие в размер на [700-1 200] милиона SEK, т.е. общо [1 100-2 000] милиона.

      (38)  Вж. съображение 88.

      (39)  Вж. съображения 82 и 89.

      (40)  Вж. съображения 82 и 87.


title: Решение № 1357/2008/ЕО на Европейския парламент и на Съвета от 16 декември 2008 година за изменение на Решение № 1720/2006/ЕО за създаване на Програма за действие за обучение през целия живот (Текст от значение за ЕИП)

text:
               30.12.2008

               BG

               Официален вестник на Европейския съюз

               L 350/56

      РЕШЕНИЕ № 1357/2008/ЕО НА ЕВРОПЕЙСКИЯ ПАРЛАМЕНТ И НА СЪВЕТА

   от 16 декември 2008 година
   за изменение на Решение № 1720/2006/ЕО за създаване на Програма за действие за обучение през целия живот
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност, и по-специално член 149, параграф 4 и член 150, параграф 4 от него,
   като взеха предвид предложението на Комисията,
   като взеха предвид становището на Европейския икономически и социален комитет (1),
   след консултация с Комитета на регионите,
   в съответствие с процедурата, предвидена в член 251 от Договора (2),
   като имат предвид, че:

               (1)

               С Решение № 1720/2006/ЕО на Европейският парламент и на Съвета от 15 ноември 2006 г. (3) беше създадена Програма за действие за обучение през целия живот за периода 2007—2013 г.

               (2)

               В член 9, параграф 2 от Решение № 1720/2006/ЕО се предвижда, че мерките необходими за прилагането на програмата и различни от изброените в параграф 1, се приемат в съответствие с процедурата, посочена в член 10, параграф 3 от същото решение, т.е. в съответствие с процедурата по консултиране, предвидена в Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (4).

               (3)

               От този текст на Решение № 1720/2006/ЕО произтича по-специално, че решенията за подбор, които са различни от предвидените в член 9, параграф 1 от посоченото решение, подлежат на процедурата по консултиране и са предмет на „правото на проверка“ на Европейския парламент.

               (4)

               Тези процедурни изисквания удължават срока с два до три месеца в процеса на отпускане на субсидиите на кандидатите. Те предизвикват множество закъснения за получателите, утежняват прекомерно администрирането на програмата, а не носят добавена стойност, като се има предвид естеството на предоставяните субсидии.

               (5)

               С цел да се позволи по-бързото и по-ефикасно изпълнение на решенията за подбор е необходимо процедурата по консултиране да бъде заменена със задължение от страна на Комисията да уведомява незабавно Европейския парламент и държавите-членки за всякакви мерки за прилагане на Решение № 1720/2006/ЕО, взети без съдействие на комитет,

         РЕШИХА:
   Член 1
   Решение № 1720/2006/ЕО се изменя, както следва:

               1.

               В член 9, параграф 2 се заменя със следното:
               „2.   Комисията уведомява комитета, посочен в член 10, и Европейския парламент за всички други взети от нея решения за подбор във връзка с прилагането на настоящото решение в срок два работни дни от приемането на съответните решения за подбор. Тази информация включва описания и анализ на получените заявления, описание на процедурата за оценка и подбор и списъци на предложените за финансиране проекти и на отхвърлените проекти.“

               2.

               В член 10, параграф 3 се заличава.

         Член 2
   До 30 юни 2010 г. Комисията докладва на Европейския парламент и на Съвета относно въздействието на настоящото решение.
   Член 3
   Настоящото решение влиза в сила в деня след публикуването му в Официален вестник на Европейския съюз.

      Съставено в Страсбург на 16 декември 2008 година.

            За Европейския парламент

            Председател

         H.-G. PÖTTERING

            За Съвета

            Председател

         B. LE MAIRE

      (1)  ОВ С 224, 30.8.2008 г., стр. 115.

      (2)  Становище на Европейския парламент от 2 септември 2008 г. (все още непубликувано в Официален вестник) и решение на Съвета от 20 ноември 2008 г.

      (3)  ОВ L 327, 24.11.2006 г., стр. 45.

      (4)  ОВ L 184, 17.7.1999 г., стр. 23.


title: 2008/451/ЕО: Решение на Съвета от 16 юни 2008 година за адаптиране на обезщетенията, предвидени в Решение 2003/479/ЕО и Решение 2007/829/ЕО относно правилата, приложими за националните експерти и военния личен състав, командировани към генералния секретариат на Съвета

text:
               18.6.2008

               BG

               Официален вестник на Европейския съюз

               L 158/56

      РЕШЕНИЕ НА СЪВЕТА

   от 16 юни 2008 година
   за адаптиране на обезщетенията, предвидени в Решение 2003/479/ЕО и Решение 2007/829/ЕО относно правилата, приложими за националните експерти и военния личен състав, командировани към генералния секретариат на Съвета
   (2008/451/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1 от него,
   като взе предвид Договора за създаване на Европейската общност, и по-специално член 207, параграф 2 от него,
   като взе предвид Решение 2003/479/ЕО (1), и по-специално член 15, параграф 7 от него;
   като взе предвид Решение 2007/829/ЕО (2), и по-специално член 15, параграф 6 от него,
   като има предвид, че:

               (1)

               Член 15, параграф 7 от Решение 2003/479/ЕО и член 15, параграф 6 от Решение 2007/829/ЕО предвиждат, че дневните пари и месечните обезщетения се актуализират всяка година без обратна сила в зависимост от изменението на основните трудови възнаграждения на длъжностните лица на Общността в Брюксел и Люксембург.

               (2)

               Посредством Регламент (ЕО, Евратом) № 420/2008 от 14 май 2008 година за коригиране на възнагражденията и пенсиите на длъжностни лица и други служители на Европейските общности, считано от 1 юли 2007 г. (3), както и на корекционните коефициенти, прилагани към тях, Съветът прие корекция от 1,4 % към възнагражденията и пенсиите на служителите на Общността,

         РЕШИ:
   Член 1
   1.   В член 15, параграф 1 от Решение 2003/479/ЕО и в член 15, параграф 1 от Решение 2007/829/ЕО сумите 29,44 EUR и 117,74 EUR се заменят съответно с 29,85 EUR и 119,39 EUR.
   2.   В член 15, параграф 2 от Решение 2003/479/ЕО и в член 15, параграф 2 от Решение 2007/829/ЕО таблицата се заменя със следното:

                  „Разстояние между мястото на произход и мястото на командироване
                  (в километри)

                  Сума в евро

                  0—150

                  0,00

                  > 150

                  76,74

                  > 300

                  136,42

                  > 500

                  221,71

                  > 800

                  358,14

                  > 1 300

                  562,80

                  > 2 000

                  673,67“

   3.   В член 15, параграф 4 от Решение 2003/479/ЕО сумата 29,44 EUR се заменя с 29,85 EUR.
   Член 2
   Настоящото решение поражда действие на първия ден от месеца, следващ приемането му.

      Съставено в Люксембург на 16 юни 2008 година.

            За Съвета

            Председател

         D. RUPEL

      (1)  Решение 2003/479/ЕО на Съвета от 16 юни 2003 г. относно правилата, приложими за националните експерти и военния персонал, командирован в генералния секретариат на Съвета (ОВ L 160, 28.6.2003 г., стр. 72). Решение, отменено с Решение 2007/829/ЕО.

      (2)  Решение 2007/829/ЕО на Съвета от 5 декември 2007 г. относно правилата, приложими за националните експерти и военния личен състав, командировани към генералния секретариат на Съвета (ОВ L 327, 13.12.2007 г., стр. 10).

      (3)  ОВ L 127, 15.5.2008 г., стр. 1.


title: Решение 2010/113/ОВППС на Съвета от 22 февруари 2010 година за удължаване на мандата на специалния представител на Европейския съюз за региона на Големите езера в Африка

text:
               23.2.2010

               BG

               Официален вестник на Европейския съюз

               L 46/30

         РЕШЕНИЕ 2010/113/ОВППС НА СЪВЕТА
   от 22 февруари 2010 година
   за удължаване на мандата на специалния представител на Европейския съюз за региона на Големите езера в Африка
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 15 февруари 2007 г. Съветът прие Съвместно действие 2007/112/ОВППС (1) за назначаване на г-н Roeland VAN DE GEER за специален представител на Европейския съюз (СПЕС) за региона на Големите езера в Африка.

               (2)

               На 16 февруари 2009 г. Съветът прие Съвместно действие 2009/128/ОВППС (2) за изменение и удължаване на мандата на СПЕС до 28 февруари 2010 г.

               (3)

               Мандатът на СПЕС следва да бъде удължен до 31 август 2010 г. Мандатът на СПЕС обаче може да бъде прекратен по-рано, ако Съветът вземе решение за това по препоръка на върховния представител на Съюза по въпросите на външните работи и политиката на сигурност (ВП) след влизането в сила на решението за създаване на Европейската служба за външна дейност.

               (4)

               СПЕС ще изпълнява мандата си в контекста на ситуация, която може да се влоши и да навреди на постигането на целите на общата външна политика и политика на сигурност, определени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Мандатът на г-н Roeland VAN DE GEER като специален представител на Европейския съюз (СПЕС) за региона на Големите езера в Африка се удължава до 31 август 2010 г. Мандатът на СПЕС може да бъде прекратен по-рано, ако Съветът вземе решение за това по препоръка на ВП след влизането в сила на решението за създаване на Европейската служба за външна дейност.
   Член 2
   Цели на политиката
   Мандатът на СПЕС се основава на целите на политиката на Европейския съюз (ЕС) относно по-нататъшното стабилизиране и подобряване на ситуацията след конфликтите в региона на Големите езера в Африка, като се обръща специално внимание на регионалното измерение на събитията в съответните държави. Тези цели, които насърчават по-специално спазването на основните норми на демокрацията и доброто управление, включително зачитането на правата на човека и на правовата държава, обхващат:

               а)

               активен и ефективен принос за последователна, устойчива и отговорна политика на Съюза в региона на Големите езера в Африка и насърчаване на общ последователен подход на Съюза в региона. СПЕС подпомага работата на ВП в региона;

               б)

               гарантиране на постоянната ангажираност на Съюза в процесите на стабилизиране и възстановяване в региона, посредством активно присъствие на място и в съответните международни форуми, поддържане на контакт с ключови участници и принос към управлението на кризи;

               в)

               принос към постпреходния етап в Демократична република Конго (ДРК), по-специално по отношение на политическия процес на утвърждаване на новите институции и определяне на по-широка международна рамка за политически консултации и координация с новото правителство;

               г)

               принос към международните действия в подкрепа на всеобхватна реформа на сектора за сигурност в ДРК в тясно сътрудничество с ООН/Мисията на ООН в Демократична република Конго (MONUC), по-специално предвид ролята на координатор, която Съюзът е готов да поеме в този контекст;

               д)

               принос за предприемането на подходящи последващи мерки във връзка с Международната конференция за региона на Големите езера, по-специално като установява близки контакти със секретариата на Големите езера и неговия изпълнителен секретар, както и с Тройката, във връзка с механизма от последващи действия, и като насърчава добросъседските отношения в региона;

               е)

               търсене на решение за все още значителния проблем с въоръжените групи, действащи през границите, който създава риск от дестабилизиране на държавите от региона и задълбочаване на вътрешните им проблеми;

               ж)

               принос към стабилизацията на ситуацията след конфликтите в Бурунди, Руанда и Уганда, по-специално като съпровожда преговорите за мир с въоръжени групи като FNL и LRA.

         Член 3
   Мандат
   За постигане на целите на политиката СПЕС има мандат:

               а)

               да установява и поддържа тесни връзки с държавите от региона на Големите езера, Организацията на обединените нации, Африканския съюз, ключови африкански държави и основни партньори на ДРК и Съюза, както и регионални и подрегионални африкански организации, заинтересовани трети държави и други ключови лидери в региона;

               б)

               да съветва и докладва относно възможностите на Съюза да подкрепя процеса на стабилизиране и укрепване, както и относно най-добрия начин за провеждане на инициативите на Съюза;

               в)

               да предоставя съвети и подкрепа за реформата в сектора за сигурност (РСС) в ДРК;

               г)

               да допринася за последващите действия във връзка с Международната конференция за региона на Големите езера, по-специално като подкрепя определените в региона политики, които целят ненасилие и взаимна защита при разрешаването на конфликти, както и по отношение на регионалното сътрудничество, като насърчава зачитането на правата на човека и демократизацията, доброто управление, съдебното сътрудничество, борбата срещу ненаказуемостта и срещу незаконната експлоатация на природни ресурси;

               д)

               да допринася за по-добро разбиране на ролята на Съюза сред лидерите, формиращи общественото мнение в региона;

               е)

               да допринася, при искане в тази връзка, за преговорите и изпълнението на мирните споразумения и споразуменията за прекратяване на военните действия между страните и да предприема дипломатически действия в случай на неспазване на условията на тези споразумения; в контекста на текущите преговори с LRA подобни дейности следва да се провеждат в рамките на тясна координация със СПЕС за Судан;

               ж)

               да допринася за изпълнението на политиката на ЕС относно правата на човека и насоките на ЕС относно правата на човека, и по-специално насоките на ЕС относно децата и въоръжените конфликти, както и политиката на ЕС във връзка с Резолюция № 1325 (2000) на Съвета за сигурност на ООН относно жените, мира и сигурността, включително чрез наблюдение и доклади за събитията в това отношение.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на мандата, без да се засягат правомощията на ВП.
   Член 5
   Финансиране
   1.   Референтната финансова сума, предназначена за покриване на разходите, свързани с мандата на СПЕС в периода от 1 март 2010 г. до 31 август 2010 г., е 1 065 000 EUR.
   2.   Разходите, финансирани с предвидената в параграф 1 сума, са допустими, считано от 1 март 2010 г. Разходите се управляват в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   В рамките на своя мандат и предоставените финансови средства СПЕС отговаря за формирането на екипа си. Екипът включва експерти по специфични въпроси на политиката в съответствие с изискванията на мандата. СПЕС своевременно предоставя на Съвета и Комисията актуална информация за състава на своя екип.
   2.   Държавите-членки и институциите на Съюза могат да предлагат командироването на персонал, който да работи със СПЕС. Заплащането на персонала, командирован от държава-членка или институция на Съюза към СПЕС, се поема от съответната държава-членка или институция на Съюза. Експертите, командировани от държавите-членки в генералния секретариат на Съвета, могат също да бъдат командировани към СПЕС. Договорно наетите членове на международния персонал трябва да са граждани на държава-членка.
   3.   Целият командирован персонал остава под административното ръководство на изпращащата държава-членка или институция на Съюза и изпълнява задълженията си и действа в интерес на изпълнението на мандата на СПЕС.
   Член 7
   Привилегии и имунитет на СПЕС и неговия персонал
   Привилегиите, имунитетът и допълнителните гаранции, необходими за изпълнението и безпрепятственото провеждане на мисията на СПЕС и членовете на неговия персонал, се договарят по целесъобразност с приемащата(ите) страна(и). За тази цел държавите-членки и Комисията предоставят цялото необходимо съдействие.
   Член 8
   Сигурност на класифицираната информация на ЕС
   СПЕС и членовете на неговия екип спазват принципите и минималните стандарти за сигурност, установени с Решение 2001/264/ЕО на Съвета от 19 март 2001 г. за приемане на разпоредбите относно сигурността на Съвета (3), по-специално при работа с класифицирана информация на ЕС.
   Член 9
   Достъп до информация и логистична подкрепа
   1.   Държавите-членки, Комисията и генералният секретариат на Съвета гарантират достъпа на СПЕС до всяка информация от значение за него.
   2.   Делегациите на Съюза и/или държавите-членки, в зависимост от случая, осигуряват логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, съобразени с неговия мандат и положението със сигурността в географския регион, за който отговаря, за сигурността на целия персонал под негово пряко ръководство, по-специално чрез:

               а)

               разработване на специфичен за мисията план за сигурност въз основа на насоки от генералния секретариат на Съвета, който включва специфични за мисията физически, организационни и процедурни мерки за сигурност, урежда управлението на безопасното придвижване на персонала до и в рамките на района на мисията, както и управление на инциденти, свързани със сигурността, и включва план на мисията за действие при извънредни обстоятелства и за евакуация;

               б)

               гарантиране, че целият персонал, разположен извън Съюза, е застрахован за висок риск съобразно условията в района на мисията;

               в)

               гарантиране, че всички членове на неговия екип, които се разполагат извън Съюза, включително местно наетият персонал, са преминали подходящо обучение по въпросите на сигурността преди или при пристигането им в района на мисията, въз основа на определената от генералния секретариат на Съвета степен на риска за района на мисията;

               г)

               гарантиране, че всички одобрени препоръки, направени в резултат на извършените редовни оценки на сигурността, са изпълнени, и представяне пред ВП, Съвета и Комисията на писмени доклади относно тяхното изпълнение, както и относно други въпроси, свързани със сигурността, в рамките на междинния доклад и доклада за изпълнението на мандата.

         Член 11
   Доклади
   СПЕС представя редовни устни и писмени доклади на ВП и КПС. При необходимост СПЕС докладва също пред работните групи на Съвета. Редовните писмени доклади се разпространяват чрез мрежата COREU. По препоръка на ВП или КПС, СПЕС може да представя доклади пред Съвета по външни работи.
   Член 12
   Координация
   1.   СПЕС насърчава съгласуването на действията между участниците в общата външна политика и политика на сигурност/общата политика за сигурност и отбрана, както и цялостната политическа координация в рамките на Съюза. СПЕС спомага за осигуряването на съгласуваното използване на всички инструменти на Съюза на мястото на мисията за постигане на целите на политиката на Съюза. Действията на СПЕС се съгласуват с тези на Комисията, както и с действията на други СПЕС в същия регион, когато това е уместно. СПЕС провежда редовни брифинги за мисиите на държавите-членки и делегациите на Съюза.
   2.   На място се поддържат тесни връзки с ръководителите на делегациите на Съюза и с ръководителите на мисии на държавите-членки. Те полагат всички възможни усилия, за да съдействат на СПЕС при изпълнението на неговия мандат. Освен това СПЕС осъществява връзка с други участници на международно и регионално ниво, представени на място.
   3.   СПЕС осигурява съгласуваност на действията на мисията на Европейския съюз за предоставяне на консултации и подпомагане на реформата в сектора за сигурност в Демократична република Конго (EUSEC ДР Конго) и полицейската мисия на Европейския съюз по реформата на сектора за сигурност (РСС) и неговото взаимодействие с правосъдието в Демократична република Конго (EUPOL ДР Конго) и предоставя на ръководителите на тези мисии политически насоки на местно равнище. СПЕС допринася за координацията с другите международни участници, ангажирани с реформата на сектора за сигурност в ДРК. СПЕС и командващият цивилните операции се консултират взаимно според необходимостта.
   Член 13
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. В края на мандата СПЕС представя на ВП, Съвета и Комисията доклад за изпълнението на мандата.
   Член 14
   Влизане в сила
   Настоящото решение влиза в сила на датата на приемането му.
   То се прилага от 1 март 2010 г.
   Член 15
   Публикуване
   Настоящото решение се публикува в Официален вестник на Европейския съюз.

      Съставено в Брюксел на 22 февруари 2010 година.

            За Съвета

            Председател

         C. ASHTON

      (1)  ОВ L 46, 16.2.2007 г., стр. 79.

      (2)  ОВ L 46, 17.2.2009 г., стр. 36.

      (3)  ОВ L 101, 11.4.2001 г., стр. 1.


title: Решение (ЕС) 2016/1873 на Съвета от 10 октомври 2016 година относно подписването от името на Европейския съюз на Споразумението за създаване на международната Фондация ЕС—ЛАК

text:
               22.10.2016

               BG

               Официален вестник на Европейския съюз

               L 288/1

         РЕШЕНИЕ (ЕС) 2016/1873 НА СЪВЕТА
   от 10 октомври 2016 година
   относно подписването от името на Европейския съюз на Споразумението за създаване на международната Фондация ЕС—ЛАК
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 37 от него,
   като взе предвид Договора за функционирането на Европейския съюз, и по-специално член 209, параграф 2 и член 212, параграф 1 във връзка с член 218, параграф 5 и член 218, параграф 8, втора алинея от него,
   като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
   като има предвид, че:

               (1)

               На 23 март 2012 г. Съветът разреши на Комисията да започне преговори за международно споразумение между Европейския съюз и неговите държави членки и латиноамериканските и карибските държави за създаването на Фондацията ЕС—ЛАК като международна организация.

               (2)

               Преговорите за Споразумението за създаване на международната Фондация ЕС—ЛАК (Споразумението) приключиха успешно на 29 януари 2015 г.

               (3)

               Чрез Споразумението Фондацията ЕС—ЛАК ще бъде създадена като международна организация с правосубектност съгласно международното публично право.

               (4)

               Споразумението следва да бъде подписано от името на Съюза, при условие че бъде сключено на по-късна дата.

               (5)

               Когато действат в рамките на Фондацията ЕС—ЛАК, Съюзът и неговите държави членки следва да координират своите позиции в съответствие с Договорите и с принципа на лоялно сътрудничество,

         ПРИЕ НАСТОЯЩОТО РЕШЕНИЕ:
   Член 1
   Подписването на Споразумението от името на Съюза за създаване на международната Фондация ЕС—ЛАК се разрешава, при условие на сключването на посоченото Споразумение.
   Член 2
   Председателят на Съвета е оправомощен да посочи лицето(лицата), упълномощено(упълномощени) да подпише(подпишат) споразумението от името на Съюза.
   Член 3
   Настоящото решение влиза в сила в деня след деня на приемането му.

      Съставено в Люксембург на 10 октомври 2016 година.

            За Съвета

            Председател

         G. MATEČNÁ